AIŠKINAMASIS RAŠTAS

Dėl savivaldybės turto perdavimo pagal panaudos sutartį Molėtų menų mokyklai

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo Molėtų menų mokyklos 2016 m. rugsėjo 22 d. raštą Nr. D7-80 „Dėl patalpų perdavimo panaudai“, kuriuo prašoma perduoti 10 metų panaudos teise 364,66 kv. m ploto patalpas (plane pažymėtos 3-1, 3-2, 3-3, 3-4, 3-5, 3-6, 3-7 ir laiptinė) mokyklos pastate, esančiame adresu: Molėtai, Jaunimo g. 1. Rašte nurodoma, kad patalpos bus naudojamos Molėtų menų mokyklos dailės skyriaus mokinių užsiėmimams. Raštu įsipareigojama atlikti perduotų patalpų einamąjį ir kapitalinį remontus.

Minėtą mokyklos pastatą šiuo metu patikėjimo teise valdo Molėtų progimnazija. Molėtų progimnazijos direktoriaus 2016 m. spalio 5 d. įsakymu Nr. V-67 „Dėl savivaldybės turto pripažinimo nereikalingu Molėtų progimnazijos funkcijoms vykdyti“ 364,66 kv. m ploto patalpos pripažintos nereikalingomis Molėtų progimnazijos funkcijoms vykdyti ir siūloma jas perduoti Molėtų menų mokyklai.

Molėtų menų mokyklos dailės skyriaus mokinių užsiėmimai vyko Molėtų „Saulutės“ vaikų lopšelio-darželio patalpose, tačiau šios patalpos reikalingos lopšelio-darželio veiklai. Tikslinga Molėtų menų mokyklai suteikti patalpas, esančias Molėtų mieste, Jaunimo g. 1, kurios tapo Molėtų progimnazijos veiklai nebereikalingos.

Parengto sprendimo projekto tikslas – perduoti 10 metų savivaldybei nuosavybės teise priklausančias ir šiuo metu Molėtų progimnazijos patikėjimo teise valdomas 364,66 kv. m ploto patalpas mokyklos pastate, esančiame adresu: Molėtai, Jaunimo g. 1, Molėtų menų mokyklai pagal turto panaudos sutartį savarankiškosios savivaldybės funkcijos – vaikų neformaliojo švietimo organizavimo, vaikų ir jaunimo užimtumo organizavimo – įgyvendinimui.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3 ir 8 punktas, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 1 punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.1 papunktis ir 6.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Molėtų progimnazijos nenaudojamos patalpos bus perduotos Molėtų menų mokyklai ir taip bus išspręstas patalpų panaudojimas.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų progimnazija.